Déri (Deutsch) Ignác (1875–1964) gőzmalmi hivatalnok és Popper Irma (1888–1957) fia. 1929 és 1933 között a budapesti Liszt Ferenc Zeneművészeti Főiskolán Kerpely Jenő növendéke volt. 1935-ben a budapesti tudományegyetemen jogi doktorátust szerzett. 1938-ig a Budapesti Hangversenyzenekarban játszott. Az Anschlusst követően Párizsba emigrált, ahol az École Normale-on Maurice Eisenberg csellóművésznél tanult tovább. 1939-től az Amerikai Egyesült Államokban élt. Több szimfonikus zenekarban játszott, majd 1945 és 1948 között a Léner-vonósnégyesben, 1951 és 1961 között a New York Trióban, 1962-től haláláig a City College vonósnégyesében. Mint szólista, több alkalommal játszott a budapesti és az amerikai rádióban. Az 1940-es évek végén a Columbia Egyetemen zenei bölcsészeti doktorátust szerzett. A New York City College-ben zeneelméletet, zenetörténetet és kamarazenét tanított. Kezdő gordonkások számára két antológiát adott ki, tankönyvét Deems Taylor-díjjal jutalmazták és számos nyugati egyetemen használják segédkönyvként.